
ΚΑΤΑΓΓΕΛΙΑ 
ΓΙΑ ΤΙΣ ΥΠΟΧΡΕΩΤΙΚΕΣ ΥΠΕΡΩΡΙΕΣ
Με προσλήψεις καλύπτονται τα κενά – όχι με υποχρεωτικές υπερωρίες! Υπερασπιζόμαστε το ωράριό μας, τη δουλειά των συναδέλφων μας και τη μόρφωση των μαθητών μας. Συμμετέχουμε συλλογικά στις στάσεις εργασίας της ΟΛΜΕ.
Πριν καν στεγνώσει η μελάνη της πρόσφατης ανακοίνωσής μας για τα ακάλυπτα κενά στα σχολεία, άρχισαν οι πιέσεις σε συναδέλφους για υποχρεωτικές υπερωρίες. Αντί να εξασφαλίσουν την πλήρη στελέχωση, το Υπουργείο και η Διοίκηση επιλέγουν να μεταφέρουν το βάρος των ελλείψεων στις πλάτες μας.
Η ΕΛΜΕ Λήμνου & Αγ. Ευστρατίου είναι ξεκάθαρη: δεν αποδεχόμαστε τις υποχρεωτικές υπερωρίες ως υποκατάστατο προσλήψεων. Συμμετέχουμε στις στάσεις εργασίας της ΟΛΜΕ από τις υποχρεωτικές υπερωρίες, ως μια πράξη ευθύνης για την υπεράσπιση των εργασιακών μας δικαιωμάτων, αλλά και των μορφωτικών αναγκών των μαθητών μας.
Η κάλυψη των κενών με υπερωρίες στερεί δυνατότητες πρόσληψης από αδιόριστους συναδέλφους. Ώρες που θα μπορούσαν να στηρίξουν προσλήψεις αναπληρωτών μοιράζονται ως υπερωρίες και εμφανίζονται ως «καλυμμένες». Η συλλογική αντίδραση μέσα από τις στάσεις εργασίας διατηρεί ορατές τις ανάγκες των σχολείων, ενισχύει την πίεση για προσλήψεις και εκφράζει έμπρακτη αλληλεγγύη στους αδιόριστους συναδέλφους μας. Δεν αποδεχόμαστε άλλοι να υποχρεώνονται να εργάζονται πέρα από το ωράριό τους και άλλοι να παραμένουν άνεργοι.
Η αύξηση του ωραρίου υποβαθμίζει σοβαρά την ποιότητα της εκπαίδευσης. Πέντε επιπλέον ώρες σημαίνουν αύξηση ωραρίου σε ποσοστό από 22% ως 28%. Μαζί με το ωράριο, όμως, αυξάνονται η προετοιμασία, οι διορθώσεις και η αξιολόγηση των μαθητών, πάνω στα ήδη αυξημένα διδακτικά και διοικητικά μας καθήκοντα. Η κόπωση συσσωρεύεται ενώ περιορίζεται η δυνατότητα ουσιαστικής στήριξης κάθε μαθητή, ιδιαίτερα όταν μετακινούμαστε ανάμεσα σε δύο, τρία ή περισσότερα σχολεία.
Η λογική που επιστρατεύεται «αναλάβετε για να μη χάσουν μάθημα τα παιδιά» εργαλειοποιεί το φιλότιμο και την αίσθηση ευθύνης μας, ακριβώς για να απαλλάξει από τις ευθύνες τους όσους αφήνουν τα σχολεία χωρίς καθηγητές. Όμως, η αποδοχή της υπερωριακής απασχόλησης ουσιαστικά διαιωνίζει την υποστελέχωση και παγιώνει την αύξηση του ωραρίου ως αυτονόητη «λύση».
Καλούμε τους/τις συναδέλφους που πιέζονται να αναλάβουν υποχρεωτικές υπερωρίες:
Να επισημαίνουν ρητά πως σε καμία περίπτωση δεν επιθυμούν την ανάληψη υπερωριών.
Σε περίπτωση που ο/η Διευθυντής/-τρια προχωρά στην ανάθεση των υπερωριών υποχρεωτικά, να ζητούν αντίγραφο της σχετικής πράξης και γραπτή βεβαίωση της ΔΙΔΕ Λέσβου πως δεν υπάρχουν πλεονάσματα ωρών της ίδιας ειδικότητας σε σχολεία της ίδιας ή όμορης ομάδας.
Κατά τις ώρες και τις ημέρες που τους ανατίθενται οι υποχρεωτικές υπερωρίες, να κάνουν χρήση των κυλιόμενων μονόωρων στάσεων εργασίας από την υπερωριακή απασχόληση που έχει προκηρύξει η ΟΛΜΕ από Δευτέρα 5 έως Παρασκευή 30 Οκτωβρίου 2026.
Υπενθυμίζουμε, ότι η συμμετοχή σε νόμιμη στάση εργασίας δεν συνιστά πειθαρχικό παράπτωμα ούτε άρνηση εκτέλεσης καθήκοντος. Επιπλέον, η στάση εργασίας αποκλειστικά από τις υπερωρίες οδηγεί μόνο σε μη πληρωμή αυτών των ωρών και όχι σε επιπλέον περικοπή μέρους του μισθού που αφορά στο κανονικό ωράριο του/της εκπαιδευτικού.
ΚΑΛΟΥΜΕ τις Διευθύντριες και τους Διευθυντές να σταθούν στο πλευρό των συναδέλφων, να μην ασκούν πίεση για την ανάληψη υπερωριών και να διεκδικήσουμε από κοινού την πλήρη στελέχωση των σχολείων.
ΑΠΑΙΤΟΥΜΕ άμεση κάλυψη όλων των κενών, μαζικούς μόνιμους διορισμούς και τις αναγκαίες προσλήψεις αναπληρωτών. 
ΥΠΕΡΑΣΠΙΖΟΜΑΣΤΕ συλλογικά το ωράριό μας, το δικαίωμα των συναδέλφων μας στη δουλειά και το δικαίωμα των μαθητών μας στη μόρφωση.

